SPRÁVA O ÚČASTI VEREJNOSTI NA TVORBE PRÁVNEHO PREDPISU
Verejnosť je o príprave návrhu vyhlášky Ministerstva zdravotníctva Slovenskej republiky, ktorou sa ustanovuje zoznam farmaceuticko-nákladových skupín, diagnostických skupín, diagnosticko-nákladových skupín a nákladových skupín zdravotníckych pomôcok na rok 2027 informovaná prostredníctvom predbežnej informácie, ktorá bola zverejnená v informačnom systéme verejnej správy Slov-Lex (PI/2026/174).  
Predbežná informácia bola zverejnená od 23. 7. 2026 do 28. 8. 2026.

Verejnosť mala možnosť zasielať návrhy a podnety k príprave návrhu vyhlášky.

Názov LP:Návrh vyhlášky Ministerstva zdravotníctva Slovenskej republiky, ktorou sa ustanovuje zoznam farmaceuticko-nákladových skupín, diagnostických skupín, diagnosticko-nákladových skupín a nákladových skupín zdravotníckych pomôcok na rok 2027

VYJADROVATEĽ
Vyjadrujúci sa subjekt: AOPP (Asociácia na ochranu práv pacientov SR)
ÚDAJE VYJADRENIA
Dátum vytvorenia:07.08.2026
Text vyjadrenia: ASOCIÁCIA NA OCHRANU PRÁV PACIENTOV SR

Ministerstvo zdravotníctva Slovenskej republiky
Sekcia farmácie a liekovej politiky
Limbová 2
837 52 Bratislava

V Bratislave, 07.08.2026

Vec: Vyjadrenie k predbežnej informácii PI/2026/174

Návrh vyhlášky Ministerstva zdravotníctva Slovenskej republiky o zoznamoch farmaceuticko-nákladových skupín, diagnostických skupín, diagnosticko-nákladových skupín a nákladových skupín zdravotníckych pomôcok na rok 2027

Asociácia na ochranu práv pacientov SR (AOPP) je záujmovým združením pacientskych organizácií pôsobiacim v Slovenskej republike.

Hoci ide o predpis upravujúci vzťahy medzi zdravotnými poisťovňami, jeho nastavenie má priamy vplyv na ochotu poisťovne uhradiť liek konkrétnemu pacientovi. K pripravovanej úprave preto podávame vyjadrenie podľa § 9 zákona č. 400/2015 Z. z.
Vyjadrujeme sa v rozsahu, ktorý zodpovedá štádiu predbežnej informácie — teda k cieľom a tézam pripravovanej úpravy, nie k jednotlivým ustanoveniam. Uplatňujeme nasledujúce tézy:
1. Pomenovať a posúdiť protistimul voči nekategorizovaným liekom. Farmaceuticko-nákladové skupiny sú vymedzené anatomicko-terapeuticko-chemickými skupinami kategorizovaných liekov. Pacient liečený nekategorizovaným liekom alebo liekom hradeným na výnimku preto poisťovni nezakladá zodpovedajúcu kompenzáciu rizika. Vzniká tak vecný dôvod, prečo je pre poisťovňu takáto úhrada nevýhodná.
2. Zvážiť mechanizmus pre pacientov liečených mimo kategorizácie. Žiadame posúdiť, či je možné zohľadniť v prerozdeľovaní aj pacientov liečených na základe výnimočnej úhrady alebo terapeutického použitia, a to bez toho, aby sa vytvoril stimul na obchádzanie štandardného konania.
3. Rozšíriť okruh subjektov oprávnených navrhnúť novú skupinu. Návrh na zaradenie novej skupiny môže dnes podať len úrad pre dohľad alebo zdravotná poisťovňa. Odborné spoločnosti ani pacientske organizácie takúto možnosť nemajú, hoci majú priamy prehľad o tom, ktoré ochorenia sú v systéme podhodnotené.
4. Zverejniť podklady pre zaradenie a vyradenie skupín. Žiadame, aby boli spolu s návrhom zverejnené údaje, na základe ktorých sa jednotlivé skupiny do zoznamov zaraďujú alebo z nich vyraďujú.

Prerozdeľovanie poistného sa spravidla vníma ako technická otázka bez vzťahu k pacientovi. Podľa našich zistení však ide o jeden z mála mechanizmov, ktoré vecne vysvetľujú, prečo sú výnimočné úhrady schvaľované zdržanlivo. Považujeme preto za potrebné, aby bol tento vzťah pri príprave vyhlášky výslovne posúdený.

Zároveň žiadame, aby bola Asociácia na ochranu práv pacientov SR ako zastupujúca organizácia pacientskych organizácií zapojená do prípravy návrhu vyhlášky, a to najmä účasťou na odbornom rokovaní k jeho zneniu pred jeho predložením do medzirezortného pripomienkového konania.

Toto vyjadrenie je podané v lehote určenej predkladateľom, ktorá uplynie 28. augusta 2026.

S úctou

Mária Lévyová
prezidentka Asociácia na ochranu práv pacientov SR
